Том Гън
Моли

Превод от английски: Александър Шурбанов, 1995

chitanka.info

Моли[0]

Кошмар на скот. Грухтящ. Събуждам се със мъка.

В каква ли скотска кожа тя ме тъй напъха?

Пъпчива жаба, в похот тънеща до гроб,

или пълзящо псе, послушен хорски роб,

или пък котка, дето сграбчва, изтезава

храната си цял час, а после я оставя,

вълк, папагал, осел, акула, крокодил —

с какви гъмжащи твари пълен аз съм бил!

Виж — цялото ми тяло с четина покрито.

Без нокът. Всеки крак завършва със копито.

Как методът изчезна в този тлъст търбух!

Сланина. Станах тежък, сив и клепоух.

Какво човешко има в мен? Освен очите.

Дера със зъби, късам. Зурлата в тревите

прегризва всичко — корен, тел, дори дирек.

Ако не се страхувах, бих изял човек.

В мен има вече плът човешка. Длан, стъпало,

пристъпило напред за риск. В свиня заспало.

Все ровя, ровя аз. От лакомия, да.

Но друго диря — не храна и не вода.

Водете ме натам през земните юдоли,

о богове, де трепка сред тревите моли —

вълшебна хладна плът във всеки стрък листат

от корена й чер до млечния й цвят.

От този тлъст зандан тогаз аз бих възправил

човешкото лице, прасето в мрак оставил.

В тревите влажна зурла тикам, в пот облян,

и търся този цвят, невиждан като блян.

[0] Моли е името на чудотворната билка, която спасява Омировия Одисей от магията на Цирцея, превърнала спътниците на героя в стадо свине. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.